Р Е П У Б Л И К А   Б Ъ Л Г А Р И Я
НАРОДНО СЪБРАНИЕ
Проект

З А К О Н

за изменение и допълнение на Закона за народната просвета

(Обн., ДВ, бр. 86 от 1991 г.; изм. и доп., бр. 90 от 1996 г., бр. 36, 124 и 153 от 
1998 г., бр. 67 и 68 от 1999 г., бр. 90 и 95 от 2002 г., бр. 29, 71, 86 и 114 от 2003 г., бр. 40 от 2004 г., бр. 28, 94, 103 и 105 от 2005 г. и бр. 41 и 105 от 2006 г.)

§ 1. В чл. 4а се създава ал. 3:
„(3) Алинея 2 не се прилага за организацията и провеждането на държавните зрелостни изпити по чл. 24.”
§ 2. В чл. 16  т. 4 се отменя.
§ 3. В чл. 17, т. 4  цифрата 4 и запетаята след нея се заличават.
§ 4. В чл. 24 се правят следните изменения и допълнения:
1. Създава се нова ал. 2:
„(2) Държавните зрелостни изпити измерват постигнатите резултати, включващи знания, умения, отношения или компетентности, от обучението по съответния учебен предмет или цикъл от учебни предмети в задължителната подготовка в гимназиалния етап независимо от продължителността на етапа и от предвидените учебни часове за съответния учебен предмет или цикъл от учебни предмети.”
2. Досегашната ал. 2 става ал. 3.
3. Досегашната ал. 3 става ал. 4 и в нея думите „ал. 2” се заменят с „ал. 3”.
4. Създава се нова ал. 5:
„(5) В дипломата за средно образование на учениците, обучаващи се при условията на международен договор, предвиждащ при завършване на средно образование полагане на изпит по езика на държавата - страна по договора, в графата за втори задължителен държавен зрелостен изпит по тяхно желание се вписва оценката от изпита по език, положен при условията и по реда, предвидени в международния договор. Разпоредбата се прилага, в случай че езикът на държавата - страна по договора, е сред чуждите езици, по които съгласно българското законодателство, може да бъде положен държавен зрелостен изпит по учебния предмет „чужд език”. Разпоредбата не се прилага за изпити, които не се оценяват по начин, който позволява резултатът да бъде приравнен на действащата в системата на народната просвета в Република България система за оценяване.”
5. Досегашната ал. 4 става ал. 6 и в нея думите „трети държавен зрелостен изпит” се заменят с „положени държавни зрелостни изпити по 
ал. 4”. 
6. Досегашната ал. 5 става ал. 7 и в нея думите „ал. 2” се заменят с „ал. 3”, а думата „учебното” се заменя с „учебно”.
7. Досегашната ал. 6 става ал. 8 и в нея думите „ал. 3” се заменят с „ал. 4”, а думата „учебното” се заменя с „учебно”.
8. Досегашната ал. 7 става ал. 9 и в нея думите „ал. 5 и 6” се заменят с „ал. 7 и 8”.
9. Досегашните ал. 8 и 9 стават съответно ал. 10 и 11.
10. Досегашната ал. 10 става ал. 12 и в нея думите „държавните образователни изисквания” се заменят с „действащите юридически актове, уреждащи държавните зрелостни изпити” и се поставя запетая.
11. Досегашната ал. 11 става ал. 13.
12. Досегашната ал. 12 става ал. 14 и в нея след думата „изпити” се добавя „по ал. 3”. 
13. Досегашната ал. 13 става ал. 15.
14. Досегашната ал. 14 става ал. 16 и в нея думите „и за формиране на оценките по ал. 10” се заличават.
§ 5. Създава се чл. 40а:
„Чл. 40а. (1) Учителите нямат право да предоставят образователни услуги срещу заплащане при наличие на конфликт на интереси.
(2) В едномесечен срок от началото на всяка учебна година учителите подават писмена декларация пред директора на училището относно обстоятелството дали през предходната учебна година са предоставяли образователни услуги срещу заплащане, както и относно липсата на конфликт на интереси.
(3) При установяване на конфликт на интереси, както и в случай на неподаване на декларация по ал. 2 или на подаване на декларация с невярно съдържание директорът налага дисциплинарно наказание по чл. 188, т. 3 от Кодекса на труда.”
§ 6. В чл. 44 се създава ал. 9:
„(9) В случай че просрочените задължения на дадено училище, детска градина или обслужващо звено надвишат 20 на сто от утвърдените разходи за текущата година, министърът на образованието и науката, съответно началникът на регионалния инспекторат или кметът по предложение на финансиращия орган прекратява трудовия договор на съответния директор по чл. 328, ал. 1, т. 5 от Кодекса на труда.”
§ 7. В Допълнителните разпоредби се създават § 6д и 6е:
„§ 6д. „Конфликт на интереси” по смисъла на чл. 40а е налице, когато образователните услуги срещу заплащане се предоставят на ученици, които се обучават в училището, в което учителят преподава, с изключение на случаите по чл. 44, ал. 2, т. 6.
§ 6е. (1) „Защитено училище” е училище, което, ако бъде закрито, това би довело до нарушаване на достъпа до образование.
(2) Критериите за определяне на защитените училища и списъкът със защитените училища се приемат с акт на Министерския съвет.
(3) Списъкът по ал. 2 се обновява ежегодно преди края на съответната година и се публикува на официалната страница на Министерството на образованието и науката в интернет.
(4) Защитени училища не могат да бъдат закривани. Защитените училища получават допълнително финансиране при условия и по ред, определени с акт на Министерския съвет.”
§ 8. Параграф 8 от Преходните и заключителните разпоредби на Закона за изменение и допълнение на Закона за народната просвета (ДВ, 
бр. 41 от 2006 г.; изм., бр. 105 от 2006 г.) се отменя.

Заключителни разпоредби
§ 9. В Закона за степента на образование, общообразователния минимум и учебния план (обн., ДВ, бр. 67 от 1999 г.; изм. и доп., бр. 90 и 95 от 2002 г., бр. 29 от 2003 г., бр. 40 от 2004 г. и бр. 41 и 105 от 2006 г.) се правят следните изменения и допълнения:
1. В чл. 18:
а) създава се нова ал. 4:
„(4) Училищните учебни планове не може да определят условия и ред за завършване на етапи и степени на образованието.”;
б) досегашната ал. 4 става ал. 5.
2. В чл. 20:
а) създава се нова ал. 2:
„(2) Правото по ал. 1 не се отнася до условията и реда за завършване на съответния етап на образованието.”;
б) досегашната ал. 2 става ал. 3.
§ 10. Декларацията по чл. 40а, ал. 2 от Закона за народната просвета за учебната 2006-2007 г. се подава в едномесечен срок от влизането в сила на този закон.

Законът е приет от XL Народно събрание на …………………… 2008 г. и е подпечатан с официалния печат на Народното събрание.

ПРЕДСЕДАТЕЛ НА
НАРОДНОТО СЪБРАНИЕ:

(Георги Пирински)

М  О  Т  И  В  И

към проекта на Закон за изменение и допълнение на 
Закона за народната просвета

Проектът на Закон за изменение и допълнение на Закона за народната просвета има за цел да усъвършенства нормативната уредба на отношенията, които се развиват в системата на народната просвета, като отстрани възможността за противоречиво тълкуване на някои разпоредби, както и трудности в правоприлагането им. Наред с това законопроектът създава и първична уредба на нови отношения във връзка с поети ангажименти в хода на преговорите със синдикалните организации по повод на учителската стачка.
По-важните промени се отнасят до следното:
1.	Промени в уредбата на държавните зрелостни изпити с оглед потвърждаване на волята за изграждане на ефективна система за външно оценяване, важна част от която безспорно са държавните зрелостни изпити:
·	 Предвижда се въвеждане на държавните зрелостни изпити, с които се измерват постигнатите резултати (знания, умения, отношения или компетентности) от обучението по съответния учебен предмет или цикъл от учебни предмети в задължителна подготовка в гимназиалния етап независимо от продължителността на етапа и от предвидените учебни часове за съответния учебен предмет или цикъл от учебни предмети. 
·	 Урежда се възможност учениците, обучаващи се при условията на международен договор, предвиждащ при завършване на средно образование полагане на изпит по езика на държавата - страна по договора, в графата за втори задължителен държавен зрелостен изпит да поискат в дипломата им за средно образование да бъде вписана оценката от изпита по език, положен при условията и по реда, предвидени в договора, ако този изпит е по език, по който може да се полага държавен зрелостен изпит по българското законодателство. 
·	 В Закона за степента на образование, общообразователния минимум и учебния план се създават изрични разпоредби, съгласно които училищните учебни планове не може да съдържат условия и ред за завършване на етапи и степени на образованието, както и че правото на учениците по чл. 20 от ЗСООМУП не се отнася до условията и реда за завършване на съответния образователен етап.

2.	Въвеждане на изискване за деклариране на предоставяните от учителя частни уроци, както и на отсъствието на конфликт на интереси, с оглед създаване на повече прозрачност и стимули за добросъвестно и професионално изпълнение на задълженията на учителите:
·	 Конфликт на интереси по смисъла на закона е налице, когато учителят дава частни уроци на учениците, които се обучават в училището, в което учителят преподава. 
·	 Нарушаването на забраната за конфликт на интереси, както и подаването на декларация с невярно съдържание е основание за налагане на дисциплинарно наказание „уволнение”.
3. Предвиждане на основание за прекратяване на трудовото правоотношение на директор в случай на неефективно управление на финансовите средства с оглед повишаване на отговорността на директора в контекста на промените в модела на финансиране на училищното образование, свързани с въвеждането на делегирани бюджети във всички училища от 1 януари 2008 г.
4.	Уреждане статута на защитените училища с оглед постигане на баланс между идеята за гарантиране качество на образованието и ефективност на системата (предполагащи концентрация на учениците в средищни и по-големи училища) и необходимостта от осигуряване на равен достъп (изискваща поносимост на пътуването до училище):
·	 Урежда се най-общо същността на защитеното училище – това е училище, което, ако бъде закрито, това би довело до нарушаване на достъпа до образование на учениците. Критериите за определяне на едно училище за защитено ще бъдат подробно уредени с акт на Министерския съвет. Списъкът на защитените училища ще се актуализира ежегодно и ще се публикува на интернет страницата на Министерството на образованието и науката.
·	 Предвидени са и последиците от придобиване статут на защитено училище - защитените училища не подлежат на закриване и получават допълнително финансиране при условия и по ред, определени от Министерския съвет.

МИНИСТЪР-ПРЕДСЕДАТЕЛ:

							(Сергей Станишев)